《无锡泊舟望慧山》
清代·孙衣言

山色依篷窗，落帆对脩岭。蜿蜒九龙山，岚霏卧幽静。

楼观栖远椒，松竹掩人境。石路林间暝，霞姿天外永。

缚屐勇难贾，登高迹谁省。清泉初出山，雪瓯堪瀹茗。

坐久夜波生，疏钟白云冷。

作者简介：（1814—1894）浙江瑞安人，字劭闻，号琴西。道光三十年进士。授编修。光绪间，官至太仆寺卿。寻以疾乞归。生平努力搜辑乡邦文献，刻《永嘉丛书》，筑玉海楼以藏书。有《逊学斋诗文钞》。